Illum il-Kummissjoni pproponiet li tagħti xejra ġdida lir-regoli dwar id-dazju tas-sisa fuq l-alkoħol fl-UE, u b'hekk twitti t-triq għal ambjent tan-negozju aħjar u kostijiet imnaqqsa għan-negozji żgħar li jipproduċu l-alkoħol kif ukoll protezzjoni aħjar għas-saħħa tal-konsumatur. L-aħbar tal-lum tfisser li l-intrapriżi ż-żgħar u artiġjanali li jipproduċu l-alkoħol (inkluż, għall-ewwel darba, il-produtturi indipendenti tas-sidru fuq skala żgħira) se jkollhom aċċess għal sistema ġdida ta' ċertifikazzjoni għall-UE kollha li tikkonferma l-aċċess tagħhom għal rati aktar baxxi ta' dazju madwar l-Unjoni. Is-saħħa tal-konsumaturi wkoll se tibbenefika mill-miżuri kontra l-użu illegali ta' alkoħol denaturat bla dazju li jintuża fil-produzzjoni tax-xorb falz. Se jkun hemm ukoll żieda fil-limitu għall-birra inqas qawwija li għaliha jistgħu japplikaw rati mnaqqsa ta' dazju. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: "Ir-regoli komuni tal-UE dwar l-istrutturi tad-dazji tas-sisa fuq l-alkoħol u x-xorb alkoħoliku għandhom aktar minn 25 sena u jeħtieġu aġġornament mingħajr telf ta' żmien biex jibqgħu kurrenti għall-isfidi u l-opportunitajiet li jġibu magħhom it-teknoloġija l-ġdida u l-iżviluppi tal-kummerċ, filwaqt li jħarsu s-saħħa pubblika. Inħeġġeġ lill-Istati Membri biex din ir-reviżjoni jagħmluha mingħajr dewmien u b'mod deċiżiv.” B'mod konkret, il-proposta tal-lum sejra: Tistabbilixxi sistema ta' ċertifikazzjoni uniformi, rikonoxxibbli fil-pajjiżi kollha tal-UE, li tikkonferma l-istatus ta' produtturi indipendenti fuq skala żgħira madwar l-Unjoni. Dan se jnaqqas il-kostijiet amministrattivi u ta' konformità għall-produtturi fuq skala żgħira li għandhom jibbenefikaw minn rati mnaqqsa tad-dazju tas-sisa jekk jintlaħqu ċerti kondizzjonijiet. Tiżgura klassifikazzjoni preċiża u konsistenti tas-sidru madwar l-UE, li n-nuqqas attwali tiegħu bħalissa huwa ostaklu kbir għall-produtturi tas-sidru fuq skala żgħira, li m'għandhomx aċċess għar-rati mnaqqsa li jgawdu minnhom il-produtturi tal-birra u tal-ispirti fuq skala żgħira. Tiċċara u tikkoreġi l-proċessi u l-kundizzjonijiet tal-manifattura għall-alkoħol denaturat fl-UE. Dan it-tip ta' alkoħol jintuża fil-manifattura ta' prodotti bħalma huma l-prodotti tat-tindif, il-likwidu tal-windskrins, il-fwieħa u l-likwidu tat-tberrid tal-magni, u huwa eżentat mid-dazju tas-sisa. Din l-eżenzjoni tista' tiġi sfruttata minn produtturi bla skrupli li jużaw l-alkoħol denaturat biex jipproduċu u jbigħu xarbiet foloz potenzjalment perikolużi mingħajr ma jħallsu t-taxxa u, agħar minn hekk, jipperikolaw is-saħħa tal-konsumaturi. Il-proposta tal-lum se tistabbilixxi sistema moderna għar-rappurtar tal-użu ħażin ta' ċerti formulazzjonijiet ta' alkoħol biex ma jkunux jistgħu jibqgħu jintużaw bħala denaturanti. Sistemi tal-IT aġġornati: ir-regoli l-ġodda se jissostitwixxu l-proċeduri skaduti abbażi tal-karta, li jintużaw biex jiġi ntraċċat iċ-ċaqliq ta' ċertu alkoħol denaturat u li se jirriżultaw fl-użu mandatorju tas-Sistema Kompjuterizzata tal-Movimenti u tal-Kontrolli Intrakomunitarji ta' Prodotti Soġġetti għas-Sisa (EMCS) B'hekk isir eħfef li jiġu segwiti l-movimenti ta' dawn il-prodotti b'riskju għoli fil-ħin reali, biex jitnaqqas l-użu frodulenti ta' din l-eżenzjoni u jiġu mħarsa l-konsumaturi. Żieda fil-limitu tal-kontenut tal-alkoħol minn 2.8% għal 3.5% għall-birra inqas qawwija, li tista' tibbenefika minn rati mnaqqsa biex ikun hemm inċentiv għall-birreriji biex ikunu innovattivi u joħolqu prodotti ġodda. Dan għandu jinkoraġixxi lill-konsumaturi biex jagħżlu xarbiet alkoħoliċi inqas qawwija, u b'hekk jitnaqqas l-alkoħol li jikkunsmaw. Il-proposti tal-lum jinkludu wkoll miżuri marbuta mar-regoli ġenerali tad-dazji tas-sisa biex jitnaqqsu l-ostakli għall-SMEs Jippermettulhom jużaw sistemi moderni tal-IT meta jixtiequ jagħmlu dan, filwaqt li jneħħulhom l-obbligu attwali biex jimpjegaw rappreżentanti tat-taxxa. L-Istati Membri bħalissa jistgħu jinsistu li l-bejjiegħa mill-bogħod tal-merkanzija soġġetta għas-sisa jimpjegaw rappreżentanti tat-taxxa, u minħabba f'hekk il-kummerċ leġittimu jista' jkun finanzjament mhux vijabbli. Sfond Id-dazji tas-sisa huma taxxi indiretti fuq il-bejgħ jew l-użu ta' prodotti speċifiċi, bħalma huma l-alkoħol, u s-soltu jiġu applikati bħala ammont għal kwantità tal-prodott eż. għal kull 1,000 litru. Id-dħul kollu mid-dazji tas-sisa jmur għall-baġits nazzjonali u jammontaw għal madwar 5-18% tad-dħul mit-taxxa jew 2 sa 5% tal-PDG tal-Istati Membri. L-Istati Membri tal-UE huma ħielsa biex jistabbilixxu r-rati nazzjonali kif jidhrilhom, bil-kundizzjoni li jirrispettaw il-livelli minimi ta' limitu stabbiliti għall-UE kollha kemm hi. Ir-regoli eżistenti tal-UE dwar l-armonizzazzjoni tal-istrutturi tad-dazji tas-sisa fuq l-alkoħol u fuq ix-xorb alkoħoliku ġew stabbiliti fl-1992 (id-Direttiva 92/83/KEE). Dawn identifikaw definizzjonijiet komuni għall-prodotti alkoħoliċi li huma soġġetti għad-dazju u li jiżguraw li l-Istati Membri kollha jittrattaw l-istess prodotti bl-istess mod. Jispeċifikaw ukoll il-metodu biex jiġi kkalkulat id-dazju fuq il-prodotti alkoħoliċi kif ukoll il-kriterji biex il-prodotti jibbenefikaw minn rati mnaqqsa jew eżenzjonijiet. Leġiżlazzjoni oħra f'dan il-qasam, u li llum ġiet proposta għar-riformulazzjoni (id-Direttiva 2008/118/KE) tistipula d-dispożizzjonijiet komuni li japplikaw għall-prodotti kollha soġġetti għad-dazji tas-sisa (l-alkoħol, it-tabakk u l-enerġija). Ir-reviżjoni taż-żewġ Direttivi hija parti mill-programm REFIT tal-Kummissjoni. Il-Kunsill talab ukoll lill-Kummissjoni biex tagħmel l-istudji u l-konsultazzjonijiet meħtieġa ħalli tressaq proposta għar-reviżjoni taż-żewġ Direttivi. Bħala parti minn din il-ħidma, fl-2017 ġew varati konsultazzjonijiet pubbliċi miftuħa. Ir-rispondenti ħadu nota tal-valur miżjud li jġib miegħu l-iċċarar tar-regoli attwali, u laqgħu it-tnaqqis fil-piżijiet amministrattivi u ta' konformità. Il-proposti leġiżlattivi issa se jkunu ppreżentati lill-Parlament Ewropew u lill-Kumitat Ekonomiku u Soċjali Ewropew għall-konsultazzjoni u mgħoddija lill-Kunsill għall-adozzjoni. Għal aktar informazzjoni Sit tad-DG TAXUD dwar id-dazji tas-sisa fuq l-alkoħol